На основу члана 59a Закона о управљању отпадом („Службени гласник РС”, бр. 36/09, 88/10, 14/16, 95/18 - др. закон и 35/23) и члана 17. став 1. и члана 42. став 1. Закона о Влади („Службени гласник РС”, бр. 55/05, 71/05 - исправка, 101/07, 65/08, 16/11, 68/12 - УС, 72/12, 7/14 - УС, 44/14 и 30/18 - др. закон),

Влада доноси

У Р Е Д Б У

О ВРСТИ ФИНАНСИЈСКИХ ГАРАНЦИЈА И ЕКВИВАЛЕНТНОГ ОСИГУРАЊА КОЈИМ СЕ ОБЕЗБЕЂУЈЕ ОБАВЉАЊЕ ДЕЛАТНОСТИ УПРАВЉАЊА ОТПАДОМ

Члан 1.

Овом уредбом утврђују се врсте финансијских гаранција и еквивалентног осигурања којим се обезбеђује обављање делатности управљања отпадом (сакупљање, транспорт, третман складиштење, поновно искоришћење, одлагање отпада и прекогранично кретање отпада, трговина и посредништво), издаваоци и корисници, садржина, услови издавања, коришћења и повлачења средстава обезбеђења, поступак извршења и елементи за утврђивање висине и начин обрачуна.

Члан 2.

Изрази који се користе у овој уредби имају следеће значење:

1. финансијска гаранција јесте финансијска гаранција банке или полиса осигурања којом се осигурава делатност управљања отпадом;
2. корисник финансијске гаранције банке јесте огран надлежан за издавање дозволе за сакупљање, транспорт, третман складиштење, поновно искоришћење, одлагање отпада и прекогранично кретање отпада, односно орган надлежан за издавање потврде за обављање делатности трговине и посредништва;
3. налогодавац јесте правно лице или предузетник које је носилац дозволе за сакупљање, транспорт, третман складиштење, поновно искоришћење, одлагање отпада и прекогранично кретање отпада, односно правно лице или предузетник који је уписан у регистар трговаца или посредника (у случају када преузимају отпад у посед);
4. финансијска гаранција банке јесте инструмент обезбеђења којим банка преузима обавезу да на позив корисника гаранције изврши плаћања до износа назначеног на гаранцији на основу захтева корисника гаранције;
5. осигурање јесте врста гаранције којом се дефинишу врсте штете за које је на основу уговора о осигурању уговарач осигурања дужан да плати одређени износ – премију осигурања друштву за осигурање, а друштво за осигурање се обавезује да исплати накнаду штете осигуранику или кориснику осигурања у случају остварења осигураног случаја;
6. уговарач осигурања јесте правно лице или предузетник које је носилац дозволе за сакупљање, транспорт, третман складиштење, поновно искоришћење, одлагање отпада и прекогранично кретање отпада, односно правно лице или предузетник који је уписан у регистар трговца или посредника;
7. корисник осигурања јесте огран надлежан за издавање дозволе за сакупљање и транспорт, третман складиштење, поновно искоришћење и одлагање отпада и прекогранично кретање отпада, орган надлежан за издавање интегрисане дозволе за постројења и активности у управљању отпадом, односно орган надлежан за издавање потврде за обављање делатности трговине и посредништва;
8. издавалац финансијске гаранције банке је банка;
9. издавалац полисе осигурања је осигуравајуће друштво.

Члан 3.

Финансијска гаранција или еквивалентно осигурање подноси се надлежном органу у поступку подношења захтева за издавање дозволе за сакупљање и транспорт, третман складиштење, поновно искоришћење, одлагање отпада и прекогранично кретање отпада, односно за упис у Регистар трговаца или посредника у управљању отпадом.

Финансијска гаранција за постројења у управљању отпадом која подлежу обавези прибављања интегрисане дозволе подносе се надлежном органу за издавање интегрисане дозволе. Нова постројења су у обавези да финансијску гаранцију обезбеде у поступку подношења захтева за интегрисану дозволу.

Финансијску гаранцију или еквивалентно осигурање прибавља оператер уписан у Регистар издатих дозвола за сакупљање, транспорт, третман складиштење, поновно искоришћење, одлагање отпада и прекогранично кретање отпада, односно, правно лице или предузетник који је уписан у Регистар трговаца или посредника (у случају када преузимају отпад у посед) у управљању отпадом.

Члан 4.

Финансијска гаранција банке садржи:

1. назив издаваоца финансијске гаранције банке;
2. назив налогодавца финансијске гаранције банке;
3. назив корисника финансијске гаранције банке;
4. износ финансијске гаранције банке;
5. рок важења финансијске гаранције банке;
6. одредбу да ће издавалац финансијске гаранције банке, неопозиво, безусловно и на први позив корисника гаранције исплатити гарантовани износ у корист буџета Републике Србије, буџета аутономне покрајине, односно буџета јединице локалне самоуправе до висине износа финансијске гаранције банке.

Одговарајућа полиса осигурања садржи:

1. назив издаваоца – друштва за осигурање;
2. назив уговарача осигурања;
3. назив корисника осигурања (осигураник);
4. сума осигурања;
5. трајање осигурања.

Члан 5.

Приходи остварени по основу финансијске гаранције су средства буџета Републике Србије, буџета аутономне покрајине, односно буџета јединице локалне самоуправе.

У буџету Републике Србије,  буџету аутономне покрајине, односно у буџету јединице локалне самоуправе, у зависности од тога који је орган издао дозволу за управљање отпадом, обезбеђују се средства у случају потребе финансирања:

1. трошкова збрињавања отпада у поступку извршења решења о одузимању дозволе или  у поступку стечаја и ликвидације оператера на чије име је издата дозвола за управљање отпадом,

2) трошкова превоза у прекограничном кретању отпада, поновног искоришћења или коначног одлагања (укључујући све неопходне привремене операције) на еколошки прихватљив начин, привремено складиштење 90 дана, укључујући трошкове евентуалног повратка и алтернативног збрињавања отпада ако извозник, трговац или посредник (у случају када преузимају отпад у посед) не испуне своју обавезу преузимања, ако пошиљка, поновно искоришћење или коначно збрињавање не могу да се изврше како је предвиђено или је незаконито,

3) трошкова одржавања, заштите, контроле и мониторинга депоније када се стекну услови за затварање дела депоније или целе депоније у периоду од најмање 30 година након затварања.

Члан 6.

Налогодавац финансијске гаранције је у обавези да обезбеди финансијску гаранцију са роком важности до рока важности дозволе за управљање отпадом.

Ако је финансијска гаранција издата на период краћи од рока важења дозволе за управљање отпадом, лице из става 1. овог члана дужно је да 30 дана пре истека рока на који је издата финансијска гаранција исту продужи или да обезбеди нову финансијску гаранцију и достави је надлежном органу који издаје дозволу.

Члан 7.

Износ суме осигурања или финансијске гаранције банке изражава се у динарима.

Елементи за утврђивање висине полисе осигурања или финансијске гаранције банке за сакупљање, транспорт, третман складиштење и поновно искоришћење отпада су:

FG износ финансијске гаранције (полиса осигурања или гаранција банке) изражен у динарима;

Сsа трошкови сакупљања отпада по тони + PDV;

Ct трошкови транспорта отпада за километар по тони + PDV;

Сsк трошкови складиштења отпада по тони за период од 90 дана + PDV;

Crd трошкови операција третмана отпада и поновног искоришћења отпада по тони + PDV;

M укупна количина отпада у тонама за све врсте отпада и све операције и делатности које оператер обавља или планира да обавља.

Начин обрачуна износа полисе осигурања или финансијске гаранције банке

одређује се применом следеће формуле:

FG = (Сsа +Ct + Сsк + Crd) x М

У зависности од врсте дозволе за коју је оператер за управљање отпадом поднео захтев за издавање или је поседује, односно врсте активности коју обавља, приликом обрачуна износа финансијске гаранције користи се одговарајућа врста трошка.

Начин обрачуна износа финансијске гаранције за поступак одлагања отпада операцијама D1, D2, D3, D4, D5 и D12, утврђује се на основу процене трошкова затварања, као и одржавања и мониторинга за период од најмање 30 година након затварања.

Елементи за утврђивање износа полисе осигурања или финансијске гаранције банке запрекогранично кретање отпада су:

FG износ финансијске гаранције (полиса осигурања или гаранција банке) изражен у динарима;

Ct трошкови транспорта отпада за километар по тони + PDV;

Crd трошкови операције збрињавања или поновне употребе отпада (третмана) по тони + PDV;

Сsк трошкови складиштења отпада по тони за период од 90 дана + PDV;

M укупна количина отпада у тонама.

Начин обрачуна износа полисе осигурања или финансијске гаранције банке одређује се применом следеће формуле:

FG = (Ct + Crd + Сsк) x М

Висина износа финансијске гаранције из овог члана усклађује се годишње са Индексом потрошачких цена према подацима републичке организације надлежне за послове статистике.

Министар објављује усклађене износе финансијске гаранције из става 8. овог члана до 28. фебруара текуће године.

Члан 8.

Налогодавци финансијске гаранције односно оператери управљања отпадом подносе надлежном органу који је издао дозволу за управљање отпадом одговарајуће финансијске гаранције или еквивалентног осигурања до 31. децембра 2024. године.

Налогодавци финансијске гаранције односно трговци и посредници отпадом уписани у Регистар посредника и/или Регистар трговаца отпадом подносе надлежном органу који води Регистар посредника и Регистар трговаца отпадом одговарајуће финансијске гаранције или еквивалентног осигурања до 31. децембра 2024. године.

Налогодавац финансијске гаранције односно постојећа постројења у управљању отпадом која подлежу обавези прибављања интегрисане дозволе достављају надлежном органу за издавање интегрисане дозволе за управљање отпадом одговарајуће финансијске гаранције или еквивалентног осигурања до 31. децембра 2026. године.

Члан 9.

Ова уредба ступа на снагу осмог дана од дана објављивања у „Службеном гласнику Републике Србијеˮ.

05 Број:110-11287/2023

У Београду, 20. новембра 2023. године

В Л А Д А

ПРЕДСЕДНИК

Ана Брнабић,с.р.